
Introkursus for nyansatte
				
				Den 6. oktober 2026
Til menighedsrådene i Helsingør og Københavns stifter

Den danske folkekirke er et særligt sted, der danner rammen om både kirkelige handlinger, kulturliv og frivilligt arbejde. Samtidig er folkekirken også en professionel arbejdsplads for tusindvis af ansatte indenfor mange faggrupper.
For at give nyansatte en god og fælles forståelse for folkekirkens helhed, har en arbejdsgruppe bestående af de faglige organisationer og med Kirkeministeriet i spidsen, udviklet et introduktionskursus.
Kurset er obligatorisk for alle, der efter den 1. november 2025 er blevet ansat første gang i en stilling i folkekirken med en ugentlig arbejdstid på mere end 8 timer.
Kurset afholdes:
torsdag den 12. november 2026 i
Taksigelseskirken, Jagtvej 165, 2100 København Ø
Kurset begynder kl. 8.30 og afsluttes kl. 16.45. Kursisterne skal deltage hele dagen. Da kurset er en hel arbejdsdag, kan der ikke kombineres med tjeneste samme dag. Sidste punkt på programmet er evaluering og efterfølgende udlevering af deltagerbevis. 
Deltagelse i kurset er gratis. Der er fuld forplejning hele dagen. Arbejdsgiveren skal betale løn og udgifter til transport.
Indhold
Kurset vil byde på en gennemgang af emnerne:
· Fra Jellingestenen over reformationen til nutidens folkekirke   
· Folkekirkens opbygning og ’hvor kommer pengene fra?’ 
· Folkekirken som vores fælles arbejdsplads
· Folkekirkens mange gudstjenester, bryllupper og begravelser
· Sognet som en del af en sammenhæng 
Det er arbejdsgiveren, der skal tilmelde den ansatte senest torsdag den 22. oktober 2026. Tilmelding skal ske via dette link: Tilmelding
Der vil ca. 14 dage før kurset blive sendt en bekræftelse til deltagerne. Den enkelte medarbejder er først optaget på kurset, når bekræftelsen er modtaget.
Vedhæftede program med praktiske oplysninger bedes udleveret til deltageren/deltagerne.
Har I spørgsmål til det fremsendte, er I velkomne til at kontakte Hanne Soelberg, Helsingør Stift, på tlf. nr. 49 21 35 00 eller på kmhel@km.dk.
Med venlig hilsen
Helsingør Stift og Københavns Stift

